section_heading: Vojna karijera
paragraph_text: Grigore Crainiceanu rođen je 19. srpnja 1852. u Bukureštu. Nakon završetka srednje škole, pohađa vojnu školu u Iasiju. Potom pohađa Časničku školu za inženjeriju koju završava 1873. godine s činom poručnika. Školovanje nastavlja u Bruxellesu gdje mu predaje poznati konstruktor vojnih utvrda belgijski general Henri Brialmont. Od 1877. sudjeluje u rumunjskom ratu za nezavisnost. Nakon završetka rata predaje u Časničkoj školi za pješaštvo i konjicu, Topničkoj i inženjerijskoj školi, te Ratnoj akademiji u Bukureštu. Godine 1883. inicijator je izdavanja Vojnog magazina. U travnju 1907. postaje načelnikom Glavnog stožera koju dužnost obnaša do studenog 1909. kada je imenovan ministrom obrane u vladi Iona Bratianua. Te iste godine promaknut je u čin generala divizije. U svibnju 1910. postaje dopisnim, a u svibnju 1911. i punopravnim članom Rumunjske akademije.